Styret i La Naturen Leve har drøftet den konkrete hendelsen sist helg og fattet følgende uttalelse **vedr. Alliansens deltagelse ved Buheii-campen**

Vi registrerer at partiet Alliansen ble invitert til Buheii-campen 6.-8. august. Videre registrerer vi at Motvind Norges leder Anne Baardvik forsvarer at denne invitasjonen ble sendt, inne på Facebook-siden "Nei til naturødeleggende vindkraft i Norge". Vi har også lagt merke til at Motvind Sørvest viser til Alliansen i en tweet. Alt dette ser vi på som beklagelig. Alliansen – Alternativ for Norge er ifølge Store norske leksikon <https://snl.no/Alliansen_-_Alternativ_for_Norge> «et norsk høyreradikalt parti som med sitt nåværende navn ble stiftet i 2021, men som var en videreføring av Alliansen som ble startet i 2016». Partileder Hans Jørgen Lysglimt Johansen «har ved flere anledninger stått fram med rasistiske og andre ekstremistiske holdninger. Partiet har dessuten nominert flere listekandidater som har forankring i nynazistiske miljøer» (Garvik, 2021).

Selv om vi spesialiserer oss på vindkraftmotstand, kan vi ikke være likegyldige eller nøytrale i møte med de fremmedfiendtlige holdningene som Alliansen assosieres med. Vi har et samfunnsansvar utover det å kjempe imot naturødeleggende vindkraft. Derfor vil La Naturen Leve i framtida være svært bevisste på hvilke grupperinger som inngår når vi inviterer eller inviteres inn i tilsvarende samarbeid. Når det gjelder samarbeid med politiske partier, vil vi vurdere å kun invitere til partier som er representert på Stortinget.

Vi vinner ikke saken hvis vi ikke vinner opinionen, og det fordrer at vi tar strategiske valg. Det er åpenbart at alle former for samarbeid med et kontroversielt politisk parti på ytre høyre fløy vil kunne være ødeleggende. Av hensyn til alle som jobber på dugnad med denne saken hver eneste dag, oppfordrer vi dere til å avslutte alle former for samarbeid med Alliansen.

For styret i La Naturen Leve

Tor Punsvik

styremedlem